b'\n_START_ARTICLE_\nRespublikin\xc4\x97 Kauno ligonin\xc4\x97\n_START_PARAGRAPH_\nRespublikin\xc4\x97 Kauno ligonin\xc4\x97 \xe2\x80\x93 1952 m. Auk\xc5\xa1tuosiuose \xc5\xa0an\xc4\x8diuose, Kaune \xc4\xafkurta 8 _NEWLINE_profilini\xc5\xb3 klinik\xc5\xb3 ligonin\xc4\x97.\n_START_SECTION_\nVeikla\n_START_PARAGRAPH_\nLigonin\xc4\x97je diba 1575 darbuotojai. Per metus \xc4\x8dia gydosi 28 000 pacient\xc5\xb3, atliekama daugiau nei 6000 pilvo organ\xc5\xb3, apatini\xc5\xb3 gal\xc5\xabni\xc5\xb3 kraujagysli\xc5\xb3, ginekologini\xc5\xb3 bei aus\xc5\xb3, nosies, gerkl\xc4\x97s operacij\xc5\xb3. Ligonin\xc4\x97je yra 1008 lovos stacionare. Veikia 8 profilin\xc4\x97s klinikos: Aku\xc5\xa1erijos ir ginekologijos klinika "Krik\xc5\xa1\xc4\x8dioni\xc5\xa1kieji gimdymo namai", Chirurgijos, Diagnostikos, Psichiatrijos, Reabilitacijos, Slaugos, Terapijos ir Vaik\xc5\xb3 lig\xc5\xb3 klinika. Paslaugos teikiamos ir 100 specialist\xc5\xb3 vienijan\xc4\x8dioje Konsultacij\xc5\xb3 poliklinkoje (Garliavoje ir Kaune), kuriose ligonius konsultuoja ir gydo profesoriai, docentai bei kiti gydytojai specialistai.\n_START_SECTION_\nIstorija\n_START_PARAGRAPH_\nRespublikin\xc4\x97 Kauno ligonin\xc4\x97 buvo \xc4\xafkurta 1952 m. Tuo metu ligoninei buvo suteiktas Kauno miesto 3-ios ligonin\xc4\x97s pavadinimas. Ligoninei buvo skirti 2 gyvenamieji namai, kuriuose \xc4\xafsteigtas 35 lov\xc5\xb3 stacionaras - 30 lov\xc5\xb3 Vidaus lig\xc5\xb3 skyrius ir 5 lov\xc5\xb3 Vaik\xc5\xb3 lig\xc5\xb3 skyrius. Ligoninei buvo priskirtas \xc5\xa0an\xc4\x8di\xc5\xb3 rajonas. Gyventojams teikiama terapijos ir pediatrijos pagalba. Tuo metu ligoninei vadovavo gyd. V. Radzvila, v\xc4\x97liau - gyd. Jonas Plat\xc5\xabkis. 1962 m. vyriausiojo gydytojo pareigoms buvo paskirtas gydytojas R. Dum\xc4\x8dius. Jis \xc4\x97m\xc4\x97si pl\xc4\x97sti ligonin\xc4\x99. 1969 m. buvo pastatytas naujas ligonin\xc4\x97s korpusas, kuriame \xc4\xafkurti 2 terapijos (Bendrosios terapijos ir Kardiologijos), Chirurgijos ir Aus\xc5\xb3, nosies, gerkl\xc4\x97s lig\xc5\xb3 skyriai, o senajame pastate prad\xc4\x97jo veikti 30 lov\xc5\xb3 Neurologijos skyrius. _NEWLINE_1975 m. rekonstravus sen\xc4\x85j\xc4\xaf ligonin\xc4\x97s korpus\xc4\x85 \xc4\xafkurtas 60 lov\xc5\xb3 Gastroenterologijos ir iki 60 lov\xc5\xb3 i\xc5\xa1pl\xc4\x97stas Neurologijos skyrius. Chirurgijos skyriuje buvo teikiama skubi chirurgijos pagalba. Did\xc4\x97jant ligoninei priskirto rajono gyventoj\xc5\xb3 skai\xc4\x8diui (ligoninei priklaus\xc4\x97 ne tik \xc5\xa0an\xc4\x8di\xc5\xb3, Petra\xc5\xa1i\xc5\xabn\xc5\xb3, bet ir Dainavos bei Centro rajon\xc5\xb3 gyventojai), 1972 m. pabaigoje buvo atidarytas II Chirurgijos skyrius planiniams chirurginiams ligoniams gydyti. Per metus buvo atliekama per 2000 operacij\xc5\xb3. 1972 m. buvo pastatytas antrasis ligonin\xc4\x97s korpusas, kuriame \xc4\xafkurti du 120 lov\xc5\xb3 suaugusi\xc5\xb3j\xc5\xb3 ir vaik\xc5\xb3 aus\xc5\xb3, nosies, gerkl\xc4\x97s lig\xc5\xb3 skyriai, kurie teik\xc4\x97 specializuot\xc4\x85 pagalb\xc4\x85 viso Kauno miesto gyventojams (i\xc5\xa1skyrus Kauno medicinos universiteto klinik\xc5\xb3 rajon\xc4\x85). Operacin\xc4\x97je buvo atliekamos ne tik tonzili\xc5\xb3 bei adenoid\xc5\xb3 \xc5\xa1alinimo, bet ir sud\xc4\x97tingos aus\xc5\xb3, nosies, gerkl\xc4\x97s operacijos - klausos atkuriamosios, radikaliosios, plastin\xc4\x97s operacijos ir kt. \xc5\xa0iame korpuse \xc4\xafkurti ir 2 Vaik\xc5\xb3 lig\xc5\xb3 (140 lov\xc5\xb3) skyriai bei Pri\xc4\x97mimo skyrius. Naujose \xc4\xafrengtose patalpose prad\xc4\x97jo veikti klinikin\xc4\x97 laboratorija, klinikin\xc4\x97s fiziologijos, fizioterapijos, rentgenologijos, transfuziologijos ir patologin\xc4\x97s anatomijos skyriai._NEWLINE_Tuometinio Kauno medicinos instituto rektoriaus akademiko Z. Janu\xc5\xa1kevi\xc4\x8diaus ir ligonin\xc4\x97s vadovyb\xc4\x97s iniciatyva ir r\xc5\xabpes\xc4\x8diu ligonin\xc4\x97je \xc4\xafkurtos dvi Kauno medicinos universiteto katedros: Vidaus lig\xc5\xb3 propedeutikos (vadovavo prof. A. \xc5\xbdiug\xc5\xbeda) ir Bendrosios chirurgijos (vadovavo prof. T. \xc5\xa0iurkus). 1972 m. ligoninei suteiktas klinikin\xc4\x97s ligonin\xc4\x97s vardas. 1982 m. stacionaras i\xc5\xa1sipl\xc4\x97t\xc4\x97 iki \xc5\xa1iuolaikin\xc4\x97s, modernios 715 lov\xc5\xb3 turin\xc4\x8dios gydymo \xc4\xafstaigos._NEWLINE_Sovietme\xc4\x8diu ligonin\xc4\x97 glaud\xc5\xbeiai ir dalyki\xc5\xa1kai bendradarbiavo su Kijevo, Minsko, Rovno, Rygos gydymo \xc4\xafstaigomis, buvo pasira\xc5\xa1iusi draugyst\xc4\x97s ir bendradarbiavimo sutart\xc4\xaf su VDR Veimaro miesto ligonine, su kurios darbuotojais palaik\xc4\x97 glaud\xc5\xb3 ry\xc5\xa1\xc4\xaf. Ligonin\xc4\x97je praktik\xc4\x85 atliko ne tik Lietuvos, bet ir Tomsko, Balstog\xc4\x97s, Krokuvos auk\xc5\xa1t\xc5\xb3j\xc5\xb3 medicinos mokykl\xc5\xb3 studentai. Ligonin\xc4\x97s moter\xc5\xb3 choras ne kart\xc4\x85 u\xc5\xbe\xc4\x97m\xc4\x97 prizines vietas. Veik\xc4\x97 dramos b\xc5\xabrelis._NEWLINE_1995 m. baland\xc5\xbeio 11 d. ligonin\xc4\x97s vyriausiuoju gydytoju paskirtas Kauno medicinos universiteto docentas Stasys Gendvilis. Reorganizuojant asmens sveikatos prie\xc5\xbei\xc5\xabros \xc4\xafstaigas, nuo 3-iosios klinikin\xc4\x97s ligonin\xc4\x97s buvo atskirtos poliklinikos. Pagal Kauno apskrities sveikatos prie\xc5\xbei\xc5\xabros \xc4\xafstaig\xc5\xb3 reorganizavimo projekt\xc4\x85 2002 m. prie ligonin\xc4\x97s filialo teis\xc4\x97mis prijungti Kauno Krik\xc5\xa1\xc4\x8dioni\xc5\xa1kieji gimdymo namai (direktorius K\xc4\x99stutis Stankaras), 2005 m. \xe2\x80\x93 Garliavos ligonin\xc4\x97 (direktorius Rodolfo Luis \xc5\xbdilinskas), padalinio teis\xc4\x97mis Kauno psichiatrijos ligonin\xc4\x97 (direktor\xc4\x97 Zita Liubertien\xc4\x97). _NEWLINE_\xc4\xaegyvendinant restrukt\xc5\xabrizavimo tre\xc4\x8dio etapo progr\xc4\x85m\xc4\x85, prie ligonin\xc4\x97s 2010 m. prijungtos dar 4 sveikatos prie\xc5\xbei\xc5\xabros \xc4\xafstaigos: \xc5\xbdieg\xc5\xbedri\xc5\xb3 psichiatrijos ligonin\xc4\x97 (direktor\xc4\x97 Ramun\xc4\x97 Mazaliauskien\xc4\x97), Kulautuvos vaik\xc5\xb3 tuberkulioz\xc4\x97s ligonin\xc4\x97 (direktorius Petras Budraitis), Ka\xc4\x8dergin\xc4\x97s vaik\xc5\xb3 sanatorija \xe2\x80\x9e\xc5\xbdibut\xc4\x97\xe2\x80\x9c (direktor\xc4\x97 J\xc5\xabrat\xc4\x97 Rudzinskien\xc4\x97), V.Tum\xc4\x97nien\xc4\x97s vaik\xc5\xb3 reabilitacijos centras (direktor\xc4\x97 Daivut\xc4\x97 Deikuvien\xc4\x97). 2011 m. \xc4\xafstaigai suteiktas Respublikin\xc4\x97s Kauno ligonin\xc4\x97s vardas.'